REGOLAMENT TAL-KUMMISSJONI (KE) Nru 2167/2004
tas-17 ta’ Diċembru 2004
li jadatta r-Regolament (KEE) Nru 1848/93 minħabba l-adeżjoni tar-Repubblika Ċeka, tal-Estonja, ta' Ċipru, tal-Latvja, tal-Litwanja, tal-Ungerija, ta' Malta, tal-Polonja, tas-Slovenja u tas-Slovakkja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat tal-Adeżjoni tar-Repubblika Ċeka, tal-Estonja, ta' Ċipru, tal-Latvja, tal-Litwanja, tal-Ungerija, ta' Malta, tal-Polonja, tas-Slovenja u tas-Slovakkja, u b'mod partikolari l-Artikolu 2 (3) tiegħu,
Wara li kkunsidrat l-Att tal-Adeżjoni tar-Repubblika Ċeka, tal-Estonja, ta' Ċipru, tal-Latvja, tal-Litwanja, tal-Ungerija, ta' Malta, tal-Polonja, tas-Slovenja u tas-Slovakkja, u b'mod partikolari l-Artikolu 57 (2) tiegħu,
Billi:
(1)
Ir-Regolament (KEE) Nru 2082/92 tal-14 ta' Lulju 1992 dwar ċertifikati ta' karattru speċifiku għal prodotti agrikoli u oġġetti tal-ikel (1) jistitwixxi sistema Komunitarja ta' ħarsien għal speċjalitajiet tradizzjonali u jistipula fl-Artikoli 12 u 15 simbolu u indikazzjoni Komunitarji.
(2)
L-Anness I tar-Regolament tal-Kummissjoni (KEE) Nru 1848/93 tad-9 ta' Lulju 1993 li jistipula regoli dettaljati għall-applikazzjoni tar-Regolament tal-Kunsill 2082/92 dwar ċertifikati ta' karattru speċifiku għal prodotti agrikoli u oġġetti tal-ikel (2) jistabbilixxi dan is-simbolu Komunitarju u din l-indikazzjoni Komunitarja fil-lingwi kollha tal-Komunità.
(3)
Minħabba l-adeżjoni tar-Repubblika Ċeka, tal-Estonja, ta' Ċipru, tal-Latvja, tal-Litwanja, tal-Ungerija, ta' Malta, tal-Polonja, tas-Slovenja u tas-Slovakkja, jeħtieġ li s-simbolu Komunitarju u l-indikazzjoni Komunitarja jingħataw fil-lingwi tal-Istati Membri l-ġodda.
(4)
Ir-Regolament (KEE) Nru 1848/93 għandu għalhekk jiġi emendat skont dan,
ADOTTAT DAN IR-REGOLAMENT:
Artikolu 1
L-Anness I tar-Regolament (KEE) Nru 1848/93 qed jinbidel bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, 17 ta’ Diċembru 2004.